Vliegtuig waarin drie van BLO sterf, was ‘onlugwaardig’Een van die wrakstukke van die Cessna wat na die ongeluk gevind is. (Foto: Facebook) Die vliegtuig van die Suid-Afrikaanse Burgerlugvaartowerheid (BLO) wat in Januarie 2020 by die George-lughawe opgestyg en kort daarna met drie bemanningslede aan boord neergestort het, was onlugwaardig. Dít volgens ŉ verslag van Ethiopië se Vliegongelukondersoekburo wat die ondersoek na die voorval namens die BLO gedoen het. Die ongeluk het op 23 Januarie 2020 plaasgevind. Kapt. Thabiso Collins Tolo (49), eerste offisier Tebogo Caroline Lekalakala (33) en vluginspekteur Gugu Comfort Mnguni (36) was besig met kalibrasiewerk vir die lughawe toe die vliegtuig neergestort het. Al drie het omgekom. Luidens die verslag is die Cessna Citation S550 nie ingevolge die gepubliseerde onderhoudskedule van die reguleerder – die BLO – in stand gehou nie. Die ondersoekspan het ook bevind sekere aspekte van die hoofvlieënier se instrumentvlugopleiding was nie op standaard nie. Die verslag lui dat die vlieënier in beheer se posisies nie in sy graderingsdokument gevind is nie. Die vliegtuig, met registrasienommer ZS-CAR, was boonop in die jaar voor die dodelike ongeluk in drie ander voorvalle betrokke. Luidens die verslag het enjin nommer 1 se versneller op 2 Maart 2019 weens ŉ beskadigde kabel nie gewerk nie. In November 2019 was daar twee voorvalle waar ŉ oliereuk en rook in die kajuit opgemerk is en daar is besluit om enjin nommer 1 te vervang. Ná die voorval in November het die vliegtuig tot op 17 Januarie 2020 op die grond gestaan. Daar was luidens die verslag geen rekord daaroor of ŉ inspeksie op die vliegtuig gedoen is voordat dit weer in diens gestel is nie – ŉ oortreding van burgerlugvaartregulasies. Die ondersoekspan het voorts bevind die moontlike oorsaak van die ongeluk was omdat die bemanning beheer oor die vliegtuig verloor het en dit beduidend hoogte verloor het. Terwyl hulle hiervan probeer herstel het, het die vliegtuig teen ŉ berg vasgevlieg. Volgens ŉ weerverslag was daar heelwat wolkbedekking tydens die ongeluk en die bokant van die berg was onduidelik. Die vliegtuig het na die voorval aan die brand geslaan. (Foto: BLO) Die ondersoekspan beveel in die verslag aan dat die BLO ŉ indiepte-hersiening van vlieginspeksie-eenheid-bedrywighede doen om te verseker dat die operateur aan regulatoriese vereistes voldoen, asook dat die bemanning ingevolge regulasies vaardig in die herstel van ongewone vlugposisies is.